作者：辛弃疾
词牌/韵律：沁园春

paragraphs: 杯汝来前，老子今朝，点检形骸。
甚长年抱渴，咽如焦釜，于今喜睡，气似奔雷。
汝说刘伶，古今达者，醉后何妨死便埋。
浑如此，叹汝於知已，真少恩哉。
更凭歌舞为媒。
算合作平居鸠毒猜。
况怨无大小，生於所爱，物无美恶，过则为灾。
与汝成言，勿留亟退，吾力犹能肆汝杯。
杯再拜，道麾之即去，招则须来。